K O R R A L D U S 

Haapsalu									28. mai 2025 nr 500

									

Detailplaneeringu vastuvõtmine ja avalikule väljapanekule suunamine
(Rohuküla sadam 8, Rohuküla, Haapsalu linn)

Haapsalu Linnavalitsus algatas 12.02.2025 korraldusega nr 136 „Detailplaneeringu algatamine (Rohuküla sadam 8, Rohuküla, Haapsalu linn“ detailplaneeringu. Haapsalu Linnavalitsuse 12.02.2025 korraldusega nr 136 jäeti planeeritaval alal algatamata keskkonnamõju strateegiline hindamine.

Planeeringuala suurus on 0,64 ha. Planeeringuala hõlmab riigiomandis olevat Rohuküla sadam 8 kinnistut (katastritunnusega 67401:001:0739), mille sihtotstarve on 100% tootmismaa ning pindala on 6135 m². Kinnistu on hoonestatud. Antud alal kehtib Ridala Vallavolikogu 13.01.2010 otsusega nr 30 kehtestatud Rohuküla sadama detailplaneering.

Detailplaneeringu eesmärk on muuta Ridala Vallavolikogu 13.01.2010 otsusega nr 30 kehtestatud Rohuküla sadama detailplaneeringut Rohuküla sadam 8 kinnistu osas, et suurendada kinnistule määratud ehitusõigust krundile täiendavate tootmishoonete püstitamiseks. Kinnistule soovitakse rajada lisaks kuni kolm hoonet (laohoonet vms). Hooneid hakatakse kasutama meremärkide hoiustamiseks ning veesõidukite talvehoiustamiseks. Olemasolev viilhall säilitatakse. Rohuküla sadam 8 kinnisasja piire detailplaneeringus ei muudeta. Krundi kasutamise sihtostarvet (100% tootmismaa) ei muudeta.

Planeeringuala asub Rohuküla sadama lõunapoolses servas sadama kai nr 1 ääres, Rohuküla sadam 8 katastriüksusel. Kaid nr 1 kasutavad kaubalaevad ja Riigilaevastiku laevad. Kinnistu kirdeosas paikneb Ehitisregistri andmetel ristkülikukujulise põhiplaaniga viilhall (ehitisregistri kood 105013198), mille peamiseks funktsiooniks on poide hooldushoone, teisel korrusel asuvad büroopinnad. Hoonet ümbritsev ala on kaetud asfalti- ja betoonkattega, mida kasutatakse parkimise ja poide ladustamise alana. 

Kinnisasi on piiratud kirde- ja kagukülgedelt võrkaiaga, loodest kõrge betoonpiirdega ning edelast merega. Kinnistu idaosas on lükand- ja jalgväravaga varustatud piirdeaed. Juurdepääs alale on tagatud läbi Rohuküla sadama ja AS Saarte Liinide omavahelise kokkuleppe alusel. Eraldiseisvad kõnni- või kergliiklusteed alal puuduvad. Madal- ja kõrghaljastus alal puudub.

Planeeritavale krundile määratakse ehitusõigus, arhitektuursed tingimused hoonete püstitamiseks, krundi teenindamiseks vajalike tehnovõrkude põhimõttelised asukohad, lahendatakse haljastuse- ja heakorrapõhimõtted ning liiklus- ja parkimiskorralduse määramine. Detailplaneeringu koostamisel analüüsitakse sadamaala infrastruktuuri toimimispõhimõtteid ning arvestatakse sadama logistilise tegevuse tagamisega, et tagada sujuv ja efektiivne tööprotsess. Riigilaevastik täidab riigi veesõidukite (välja arvatud Kaitseväe ja Kaitseliidu veesõidukite registris olevate veesõidukid) ja ujuvmärgistuse haldamise, jäämurdetööde teostamise ning lootsiteenuse osutamise ja arendamisega seotud ülesandeid.

Haapsalu linna üldplaneeringu kohaselt asub Rohuküla sadam 8 kinnistu sadama maa-alal, mis on ette nähtud veesõidukite sildumiseks, sadamateenuse osutamiseks ning sadama sihtotstarbeliseks kasutamiseks vajalike ehitiste ehitamiseks. 

Haapsalu Linnavalitsus toetab detailplaneeringu taotleja soovi muuta kehtivat Rohuküla sadama detailplaneeringut Rohuküla sadam 8 kinnistu osas, et suurendada krundi ehitusõigust. Detailplaneeringu algataja, koostamise korraldaja ja kehtestaja on Haapsalu Linnavalitsus.

Käesoleva detailplaneeringu algatamisega ei kavandata tegevust, mis oleks olulise keskkonnamõjuga keskkonnamõju hindamise ja keskkonnajuhtimissüsteemi seaduse (edaspidi KeHJS) § 33 lg 1 p 3 mõistes ning mis kohustab koostama keskkonnamõju strateegilist (edaspidi KSH) hindamist. Detailplaneeringus planeeritav tegevus ei sisalda KeHJS § 6 lg 2 toodud tegevusvaldkonda (taristu ehitamine või kasutamine), mille puhul tuleb kaaluda keskkonnamõju strateegilise hindamise vajadust. 

Enne detailplaneeringu vastuvõtmist sõlmib linnavalitsus arendajaga notariaalse halduslepingu PlanS § 131 lõikes 1 nimetatud detailplaneeringukohaste ja planeeringulahenduse elluviimiseks otseselt vajalike ning sellega funktsionaalselt seotud rajatiste väljaehitamiseks.

Detailplaneering on kooskõlastatud Terviseameti, Päästeameti, Keskkonnaameti,  Kliimaministeeriumi ja Transpordiametiga. Planeeringu koostamisse on kaasatud AS Saarte Liinid ja Elisa Eesti AS.

Rohuküla sadam 8 detailplaneeringu koostamisest huvitatud isik on Riigilaevastik (kontaktisik Mati Mätlik, mati.matlik@riigilaevastik.ee) ja koostaja Hendrikson & Ko (kontaktisik Kaili Ojaperv, kaili@dge.ee).

Juhindudes kohaliku omavalitsuse korralduse seaduse § 6 lg 1, planeerimisseaduse § 134, § 135 lg 1 p 2, lg 5 ja lg 7, Haapsalu linna põhimääruse § 46 lg 1 p 2 ning Haapsalu Linnavolikogu 28.05.2021 otsusest nr 250 „Volituste andmine“, Haapsalu Linnavalitsus

k o r r a l d a b: 

1.	Võtta vastu Haapsalu linnas, Rohukülas asuva Rohuküla sadam 8 detailplaneering ja korraldada planeeringu avalik väljapanek.
2.	Avaldada planeeringu väljapaneku toimumise kuupäev, kellaaeg ja asukoht ajalehes Lääne Elu ja linna veebilehel hiljemalt 14 päeva enne avaliku väljapaneku algust.
3.	Korraldus jõustub teatavakstegemisest.
4.	Korraldust on õigus vaidlustada 30 päeva jooksul, arvates päevast, millal vaiet esitama õigustatud isik korraldusest teada sai või oleks pidanud teada saama, esitades vaide Haapsalu Linnavalitsusele haldusmenetluse seadusega vaidemenetlusele kehtestatud korras. Korralduse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustiku §-s 46 sätestatud tähtaegadel ja halduskohtumenetluse seadustikus sätestatud korras.

/allkirjastatud digitaalselt/

Urmas Sukles								/allkirjastatud digitaalselt/
Linnapea			
									Erko Kalev
									Linnasekretär